钦定古今图书集成/明伦汇编/交谊典/第020卷 > 礼记 > 《读书社约》丁奇遇
## 钦定古今图书集成/明伦汇编/交谊典/第020卷 > 礼记 > 《读书社约》丁奇遇

社曷，不以文命而以读书命。子舆氏所称文会，正读
书也。今人止以操觚为会，是犹猎社田而忘简赋，食
社饭而忘粢盛，本之不治，其能兴乎？吾党二三士既
有社以誓众矣，苟美赋不兴，将于吾党问焉，其何辞
之有？董子读书不窥园，幼安读书席著膝处穿。二子
者，一为两汉之精兵，一为俭岁之嘉谷，愿吾党效之，
有以应世也。故特结为读书之社。今当申约二三士，
其明听焉。《约》曰：“一定读书之志。”《记》曰：“宵雅肄三”，官其
始也。古人之志，明在事君，但徒怀贪慕，非为有志。今
须如求饔餐，毋或暂忘；如守菑畬，毋为虚望。厢月筑
声，溪璜自出，中有潜通之者，吾党勗之。二严读书之
功。《记》曰：“入学鼓箧，孙其业也。”每日晨兴，当念此语，宛
如乐正授数，司成待说。凡进一篇，须义事辞三者应
口在心，方可释手，不得托言大意，徒存恍惚。日须有
计，月须有要，可听稽查，不得随意逍遥散乱无帙三
征。读书之言，有实者必有文。若笔枯心涩，漫言长卿
制作，语艰意僻，自待桓谭赏鉴。二者不独违时，于己
何当？即不必七步倚马，要使风檐闲适，即不必谐声
俳偶，要与人意相通。今有刻烛之罚，载简之笔，当共
策成四治：读书之心，治业不治心。譬彼莠田嘉苗，难
立世路，维莠，夺我书苗。绝世之根，在节与淡。节高神
表，古人来仪；欲淡意明，心珠自现。此群书之府，文采
之源也。故愿吾党为人，不可一步踏入世中，亦不可令世一点漏入身中。要其大端，曰：养节气，审心地。凡
在社中，互相攻治，二三士其既听矣。乃更申曰：“自盟
之后，守此四章，群居索处，毋异其心，始于今日，终于
终身。”